– Livet er urettferdig, sier Mahasan Hassan.

Hun er 17 år og i starten av livet, men føler hun ikke har noen fremtid å planlegge.

Mahasan går i 2. klasse på videregående skole i Ålesund, men når venninnene begynner i 3. klasse må hun være hjemme.

Hun har da blitt 18 år og har ikke rett på skoleplass.

Grunnen er at hun er statsløs palestiner med avslag på asylsøknaden. Dermed har hun som voksen ikke rett på skolegang, å jobbe eller et personnummer.

Mahasan jobber med en skoleoppgave i klasserommet med en venninne. Hun vet ikke hva hun skal gjøre fra høsten. Foto: Remi Sagen / NRK

Forsøkt å samarbeide

Hun vet ikke hva hun skal gjøre til høsten. Hjemme sitter mor og far, også de statsløse palestinere uten opphold. De får heller ikke jobbe, selv om de gjerne vil. Mahasan har to brødre som er født i Norge.

– Det er veldig dumt at jeg ikke får gå på skole, sier Mahasan. Jeg liker ikke å bare sitte hjemme, jeg vil gå på skole og jobbe.

Mange barn i andre land har ikke sjansen til å gå på skole, men det har Mahasan. Hun mener Norge ikke gir henne denne sjansen.

– Jeg blir veldig lei meg når jeg tenker på det, sier hun.

Familien har prøvd å samarbeide med politiets utlendingsenhet om å reise til Qatar hvor faren jobbet for mange år siden. Men Qatar ville ikke ta imot dem.

Vil ikke snakke om det

Hvor mange statsløse som bor i Norge og som ikke kan sendes ut vil ikke Politiets utlendingsenhet oppgi fordi det kan variere fra måned til måned.

Tidligere tall fra SSB viser at 1800 personer er statsløse, 600 av dette er barn.

FNs høykommissær for flyktninger har levert en rapport til Barne- og likestillingsdepartementet. De mener norske myndigheter ikke har nok kunnskap om 1954-konvensjonen som de plikter å følge og dermed ikke gir statsløse personer i Norge de rettigheter de har krav på.

Statsløse i Norge er blant annet statsløse palestinere og statsløse kurdere.

– Jeg liker ikke å snakke om det for jeg liker ikke å gråte foran andre, sier hun på spørsmål om de snakker mye om situasjonen hjemme.

1954-konvensjonen Ekspandér faktaboks FN vedtok i 1954 Konvensjonen om statsløses stilling. Denne ble fulgt opp av en ny konvensjon 1961 om reduksjon av statsløse.

Statsløse personer er personer som ikke har statsborgerskap i noe land.

Konvensjonene inneholder detaljerte forpliktelser for den nasjonale lovgivningen som skal sikre statsløse lettere tilgang til statsborgerskap.

Konvensjonen har også regler som skal forebygge at statsløshet oppstår.

Norge har signert og ratifisert konvensjonen 19.11.1956.

1954-konvensjonens regelverk Kilde: fn.no

Angrer

Mahasan får ikke lov til å gå 3. klasse på videregående skole for da har hun blitt 18 år. Grunnen er at hun er statsløs. Foto: Remi Sagen / NRK

– Man blir jo gal av å sitte hjemme, sier Mahasan.

Hun forteller at hun noen ganger er sint på pappa.

– Det var han som tok oss med til Norge. Jeg var bare 9 år den gang og hadde ikke noe å si, sier Mahasan.

– Jeg angrer på at jeg kom til Norge.